Það var ákvörðun stjórnar KSÍ að Guðni Bergsson formaður hætti störfum. Samkvæmt heimildum var hann ekki sáttur við þær málalyktir. Íslenskur toppfótbolti krefst þess að framkvæmdastjórinn axli ábyrgð og að boðað verði til aukaþings þar sem kosin verði bráðabirgðastjórn sambandsins.
Atburðarásin hefur verið hröð, í gær var tilkynnt að Guðni Bergsson væri hættur sem formaður KSÍ. Í gærkvöldi greindi sambandið frá því að Kolbeinn Sigþórsson hefði verið tekinn út úr landsliðshópnum og að Rúnar Már Sigurjónsson yrði ekki með vegna meiðsla og annarra persónulegra ástæðna, eins og segir í tilkynningu KSÍ.
Fundur í stjórn Íslensks Toppfótbolta stóð fram á nótt. Samkvæmt heimildum var einhugur á fundinum að krefjast þess að Klara Bjartmars framkvæmdastjóri axlaði ábyrgð og að boðað yrði til aukaþings þar sem kosin yrði ný stjórn. Heimildamaður innan raða Íslensks toppfótbolta segir að ákveðinn hópur stjórnarmanna KSÍ hafi verið gerður að algjörum fíflum. Þess vegna sé nauðsynlegt að stjórnarmenn fái endurnýjað umboð um setu í stjórn.
Borghildur Sigurðardóttir er annar starfandi formaður KSÍ.
Eftir að formaðurinn hætti eru 16 manns í stjórn- og varastjórn KSÍ, 14 karlar og 2 konur, er það eðlileg kynjaskipting?
Fréttastofa náði tali af Geir Þorsteinssyni, sem var formaður KSÍ á árunum 2007 til 2017 og framkvæmdastjóri tíu ár þar á undan. Hann segir að þau ofbeldismál sem hafi verið í umræðunni að undanförnu ekki hafa komið á hans borð á meðan hann gegndi formennsku og hann hafi heyrt fyrst heyrt um þau á undanförnum dögum og vikum. Sambærileg mál hafi ekki komið upp meðan hann gegndi formennsku.
Það var ákvörðun stjórnar KSÍ að Guðni Bergsson viki úr starfi. Íslenskur toppfótbolti krefst þess að framkvæmdastjórinn axli ábyrgð og boðað verði til aukaþings KSÍ. Styrktaraðilar sambandsins ráða nú ráðum sínum.